Хафез
Щастие ли търсех дълго…

Превод от персийски (фарси): Йордан Милев, 1969

chitanka.info

Щастие ли търсех дълго или обич в този град —

време е да го напусна, надалеч от този ад!

Сред очакване напразно, сред въздишки в самота

прецъфтя у мен сърцето, аз повехнах като цвят.

Славеят ми пя до късно: слушаше го във нощта

розата, бодли набола и за радост, и за яд.

Но, сърце, недей тъгува — много е жестока тя.

Ах, защо ли все такива виждам в своя път назад

В огъня на свойта мъка време е да изгоря

своя лош късмет и с него своя непостигнат свят.

Ако искаш да е леко вечно в твоите гърди —

остави неверни думи, забрави ненужна смрад!

О, Хафез, но ако всеки стигне своята мечта —

то Джамшид далеч от трона нямаше да е нерад!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.